Amore ‘e mama

Bid'as mai un'alveghe palturinde,
colcad'a bémida1 e chìbbera in venas?2
Naschet s'anzone, poi 'e sas penas,
e cun ameddu e pibìu linghinde

l'asciùtada, cun s'àlidu iscaldinde
su fedu ch'est tremende a cambas lenas
e l'arrumbat a murros sas pienas
titas, chi sas barras abberinde

da su cabiju su late nd'isfògada
e-i sa mama, timinde 'e no rùere
li sustenet su cùmeru unu pagu.

Da chi est caldu e chìbberu su jagu3
faghet sa coa e ismitit de sùere
e proende a brincare allegru jògada.

Su deghennoe 'e Austu 1972

1A bémida: con gemiti e lamenti.
2Chìbbera in venas: con le vene gonfie per lo sforzo intenso del travaglio.
3Su jagu: l’abomaso.